**Lp. Ulvar Kaubi**

**Riigimetsa Majandamise Keskus**

[Ulvar.kaubi@rmk.ee](mailto:Ulvar.kaubi@rmk.ee)

Teie: 04.04.2023 nr 3-3.1/2023/2272

Meie: 12.04.2023

**Lignator Logistika OÜ seisukoht RMK 04.04.2023 vastusele ja**

**kordustaotlus kestvuslepingu sõlmimiseks**

1. **Asjaolud**
   1. Lignator Logistika OÜ (edaspidi: **Lignator**) osales RMK poolt 31.10.2022 väljakuulutatud läbirääkimistel kasvava metsa raieõiguse ja metsamaterjali müügiks kokkuleppehinnaga viieaastase kestvuslepingu alusel ning Lignatori pakkumus tunnistati 15.12.2022 avaldatud tulemustega edukaks.
   2. Tulenevalt 15.12.2022 RMK poolt teatatud uute kvalifitseerimistingimuste kohaldamisega kaasnenud ebaselgusest, teatas Lignator 18.12.2022, et kui RMK keeldub läbirääkimiste ajal kehtinud tingimustel kestvuslepingut sõlmimast, loobub Lignator esitatud pakkumusest, kuna ei ole huvitatud üheaastase lepingu sõlmimisest. RMK võttis 22.12.2022 kirjaga Lignatori loobumise vastu, teatades et RMK-l ei ole võimalik vastu võtta  Lignator Logistika OÜ taotlust sõlmida uus kestvusleping viieks aastaks, kui alates 01.01.2024 Lignator Logistika OÜ ei vasta kvalifitseerimise tingimusele. 22.12.2022 seisuga ei olnud Lignatoril võimalik kinnitada ega tõendada, et ta vastab alates 2024. a uutele, vaid 7 päeva varem teatavaks saanud kvalifitseerimistingimustele.
   3. Kuna märtsikuuks sai Liganorile teatavaks, et RMK sõlmis siiski kõigi oma pakkumusest mitte loobunud pakkujatega viie-, mitte üheaastased lepingud, esitas ka Lignator 08.03.2023 RMK-le taotluse viieaastase kestvuslepingu sõlmimiseks. Lignator on nõus, et lepingus on võrdselt teiste pakkujatega sees alates 2024. a uutele kvalifitseerimistingimustele vastavuse tõendamise tingimus, kuniks vastavat sätet ei ole õigusvaidluste tulemusena või muul põhjusel õigusvastaseks tunnistatud või selle kohaldamist lõpetatud. Puidu tarnetega soovib Lignator alustada alates järgmisest tarneperioodist, st alates 01.07.2023.
   4. 04.04.2023 vastas RMK, et kuna Lignator loobus kestvuslepingu sõlmimisest ning müügi korraga ettenähtud lepingu sõlmimise tähtaeg on möödunud, ei saa RMK edukate pakkujate avaldamisest mitu kuud hiljem sõlmida Lignatoriga kestvuslepingut. Lignator RMK vastuses esitatuga ei nõustu alljärgnevatel põhjustel.
2. **Lignatori seisukohad**
   1. Esiteks, Lignatori poolse pakkumusest loobumise tingisid ebaselged asjaolud seoses uute nõuetega, mille kohaselt peab viieaastase lepingu sõlmimiseks ettevõtja tõendama, et ta töötleb alates 01.01.2024 Eestis puitu ümber. Ei olnud selge, mis hetkeks peab ettevõtja seda tõendama ning kas selline tingimus on üldse õiguspärane. Meile teadaolevalt on sellest tõusnud ka mitmeid õigusvaidlusi teiste pakkujate ja RMK vahel. 13.12.2022 kinnitatud RMK juhend metsamaterjali müügiks kestvuslepingute alusel seab punktis 1.1 eesmärgiks tagada, et metsamaterjali müük kestvuslepingute alusel oleks pakkujate jaoks läbinähtav ja kontrollitav ning tingimused võrdsed ja ettenähtavad. Seda põhimõtet on rikutud, kuna pakkujatele ei olnud sõlmitavate lepingute tingimused pärast pakkumuste esitamist toimunud kvalifitseerimistingimuste muutumist enam selged ega ettenähtavad. Rikuti põhiseaduse § 10-st tulenevat õiguskindluse põhimõtet ja pakkujate õiguspärast ootust sõlmida viieks aastaks kestvuslepingud läbiräägitud tingimustel. Haldusmenetlustes on kohalduv HMS § 5 lg 5, mille kohaselt kohaldatakse juhul, kui haldusmenetlust reguleerivad õigusnormid muutuvad menetluse ajal, menetluse alguses kehtinud õigusnorme. Seega on oluline juba väljakuulutatud konkurss viia lõpuni ning sõlmida lepingud konkursi väljakuulutamise hetkel kehtinud korda järgides. Kuna pakkumusest loobumise tingis RMK tegevuse tõttu tekkinud ebaselgus tingimuste muutmise ja nende rakendamise tõttu, ei ole õiguspärane ega proportsionaalne takistada pakkujal pärast asjaolude mõningast selginemist ja Eestis ümbertöötlemise võimaluste kaalumist siiski kestvuslepingut sõlmida kui pakkuja on vastava taotluse esitanud. See on kooskõlas RMK eesmärgiga riigimetsa tulusalt ja järjepidevalt majandada ning aidata seejuures kaasa ka konkurentsi edendamisele.
   2. Teiseks, teatas RMK 22.12.2022 kirjas, et RMK ei võta vastu Lignatori taotlust sõlmida uus kestvusleping viieks aastaks, kui alates 01.01.2024 Lignator Logistika OÜ ei vasta kvalifitseerimise tingimusele. Samas hiljem selgus, et teiste ettevõtetega siiski sõlmiti viieaastased lepingud, kuigi nad ei olnud lepingute sõlmimise hetkeks kinnitanud ega tõendanud, et nad alates 2024. aastast puitu Eestis ümber töötlevad ehk kvalifitseerimistingimustele vastavad. Alles 04.04.2023 RMK vastuskirjast selgub, et vastav tõendamiskohustus tuleb täita sõlmitud lepingute kohaselt alles 31.12.2023. Lignatorile sellisest tähtajast varem ei teavitatud.
   3. Kolmandaks, ei ole õige RMK väide, et lepingut Lignatoriga ei ole võimalik sõlmida, kuna müügi korraga ettenähtud lepingu sõlmimise 30 päevane tähtaeg on möödunud. Ebaselgus on selles, millist hetke loeb RMK võitja väljakuulutamiseks VV 04.01.2007 määruse nr 1 „Riigimetsas kasvava metsa raieõiguse ja metsamaterjali müügi korra“ § 21 lg 1 mõttes. Pakkumise võitjad avaldati 15.12.2022 pakkumuste edukaks tunnistamise protokolliga „Riigimetsast raiutava metsamaterjali müügiks kokkuleppehinnaga kestvuslepingu alusel edukate pakkumuste protokoll nr 3-3.4/19“. Samas on RMK kodulehel avaldatud 31.01.2023 kuupäevaga „Riigimetsast raiutava metsamaterjali müügiks kokkuleppehinnaga kestvuslepingu alusel edukate pakkumuste protokolli nr 3-3.4/19 muudatus“, milles on muudetud 2023 I poolaasta mahtusid. Kas RMK loeb võitja väljakuulutamiseks sel juhul 15.12.2022 või 31.01.2023? Lignatorile teadaolevalt ei olnud kõigi võitjatega lepingud sõlmitud ka veel veebruari alguseks (juhime ka tähelepanu, et lepingut saab lugeda sõlmituks pärast mõlemapoolset allkirjastamist). Seega ei ole RMK teiste võitjatega lepingute sõlmimisel pidanud kinni osundatud 30 päevasest tähtajast ning ettevõtjate võrdse kohtlemise põhimõttest lähtuvalt ei tohiks seda takistuseks seada ka Lignatorile. See, et võitjate avaldamisest on praeguseks möödunud juba mitu kuud, on tingitud osaliselt ka RMK poolsest ligi ühe kuu pikkusest viivitusest Lignatori 08.03.2023 taotlusele vastamisel ja seda ei saa tõlgendada Lignatori kahjuks. Lisaks on RMK esindaja Urmas Treiel on pärast Lignatori loobumist telefonivestluses indikeerinud, et saame kestvuslepingu sõlmida ka hilinemisega.
   4. Neljandaks, osundame, et ükski pakkumise võitjate avalikustamise protokoll ei ole allkirjastatud pakkumise läbiviimiseks volitatud isiku poolt. Puiduturustusosakonna juhataja Ulvar Kaubi on alles 07.03.2023 käskkirjaga nr 1-5/23 kinnitanud RMK 31.10.2022 metsamaterjali müügiks kokkuleppehinnaga kestvuslepingute alusel pakkumuste edukaks tunnistamise protokolli nr 3-3.4/19 (protokoll salvestatud RMK dokumendihaldussüsteemis, id 772579) ja pakkumuste edukaks tunnistamise protokolli nr 3-3.4/19 lisa (id 780391).“ Haldustoimingute loogilise järgnevuse põhimõttest ei saagi asutus sõlmida lepinguid ettevõtjatega enne avaliku pakkumise tulemuste kinnitamist esindusõigusliku isiku poolt.
   5. Viiendaks, märgime, et 07.03.2023 käskkirjaga nr 1-5/23 kinnitatud protokollis nr 3-3.4/19 ja ka selle 31.01.2023 muudetud versioonis on Lignator tunnistatud edukaks ja on edukate pakkujate nimekirjas. Seega on 07.03.2023 RMK puiduturustusosakonna juhataja kinnitanud, et Lignator Logistika OÜ on edukas pakkuja (protokolli I leht jrk nr 35) ning 08.03.2023 on Lignator esitanud taotluse kestvuslepingu sõlmimiseks. 31.01.2023 muudatusega ei ole Lignatorile määratud vaid 2023 I poolaasta mahtusid ja seda Lignator käesolevaga ka ei taotle, vaid soovib puidu tarnetega alustada alates 01.07.2023. Seega ei ole Lignatoriga kestvuslepingu sõlmimiseks vajalik muuta ka ühtegi seni kinnitatud protokolli ega käskkirja.
   6. Eelnevast nähtuvalt on käesolevas kestvuslepingute menetluses tekkinud palju segadust ja arusaamatusi tulenevalt uute kvalifitseerimistingimuste kehtestamisest menetluse lõpufaasis. Praegusel hetkel ei ole õigusselgust puidu Eestis ümber töötlemise nõude ja selle rakendamise meetodi õiguspärasuse osas, kuna see on mitme pakkuja poolt vaidlustatud. Tulenevalt RMK puiduturustusstrateegia punktis 2.1 sätestatud pakkujate võrdse kohtlemise põhimõttest on Lignatoril õigus kestvuslepingu sõlmimiseks, sest kui kestvuslepingute jõusoleku ajal peaks ilmnema, et RMK poolt rakendatud uued kvalifitseerimistingimused ei ole õiguspärased ja need tühistatakse või lükatakse nende jõustumist edasi ning teistel pakkujatel on võimalus kestvuslepinguid endistel tingimustel edasi täita ka järgnevatel aastatel, on Lignator teistega võrreldes kahjustatud seisus, kuna loobus pakkumusest ennatlikult pakkumuste menetluse lõpufaasis kehtestatud kvalifitseerimistingimuste tõttu. RMK-le kui riigiasutusele laienevad haldusõiguse üldpõhimõtted ja üldised kohustused – nt seaduslikkuse, proportsionaalsuse ja võrdse kohtlemise põhimõtted, halduse hea tava järgimise kohustus jm. Arvestades eeltoodud segaseid asjaolusid käesolevas menetluses ja menetluse ajal kehtinud reeglite muutumist pärast läbirääkimiste lõppemist, ei ole proportsionaalne ega võrdse kohtlemise põhimõttega kooskõlas olukord, kus Lignatoriga jäetakse kestvusleping sõlmimata, kuigi Lignatori pakkumuse edukaks tunnistamine on kehtiv ja 07.03.2023 käskkirjaga kinnitatud ning Lignator on avaldanud soovi kestvusleping sõlmida.
   7. Lignator teeb käesolevaga RMK-le kordusettepaneku kestvuslepingu sõlmimiseks teiste pakkujatega võrdsetel tingimustel, arvestades Lignatori poolt esitatud pakkumust. Lignator on nõus, et lepingus on võrdselt teiste pakkujatega sees alates 2024. a uutele kvalifitseerimistingimustele vastavuse tõendamise tingimus, kuniks vastavat sätet ei ole õigusvaidluste tulemusena või muul põhjusel õigusvastaseks tunnistatud või selle kohaldamist edasi lükatud. Puidu tarnetega soovime alustada alates järgmisest tarneperioodist, st alates 01.07.2023.

Lugupidamisega

*/allkirjastatud digitaalselt/*

Rain Helde

Lignator Logistika OÜ